ΓΡΑΠΤΗ ΕΡΩΤΗΣΗ P-2432/96 υποβολή: Patricia McKenna (V) προς την Επιτροπή (11 Σεπτεμβρίου 1996)

Θέμα: Πρόγραμμα της Επιτροπής για την προτεραιότητα των διαύλων διοχέτευσης αποβλήτων

Σε ποιά κατάσταση βρίσκεται σήμερα το πρόγραμμα της Επιτροπής για την προτεραιότητα των διαύλων διοχέτευσης αποβλήτων που ενεκρίθη το Μάϊο του 1990 μετά από ψήφισμα του Συμβουλίου με έκκληση για κοινοτικές ενέργειες σχετικά με ιδιαίτερους τύπους αποβλήτων;

Μπορεί η Επιτροπή να δώσει κάποια ημερομηνία ολοκλήρωσής του; Μπορεί ιδιαίτερα η Επιτροπή να αναφέρει ποιές ενέργειες ευνοεί για την υγιεινή διαχείριση των αποβλήτων και με ποιό τρόπο θα προσδιόριζε τα απόβλητα αυτά;

Απάντηση της κας Bjerregaard εξ ονόματος της Επιτροπής (29 Οκτωβρίου 1996)

Κατόπιν του ψηφίσματος του Συμβουλίου της 7ης Μαΐου 1990 η Επιτροπή άρχισε, το 1991 την εφαρμογή του προγράμματος για τις κατηγορίες αποβλήτων υψηλής προτεραιότητας το οποίο κάλυπτε τους τομείς των χρησιμοποιημένων ελαστικών, των παροπλισμένων οχημάτων, των χλωριωμένων διαλυτών, των υγειονομικών αποβλήτων, των αποβλήτων κατασκευών και κατεδαφίσεων και των αποβλήτων ηλεκτρικών και ηλεκτρονικών εξοπλισμών. Οι ενέργειες για τους χλωριωμένους διαλύτες διακόπηκαν σύντομα δεδομένου ότι η αντιμετώπιση των προβλημάτων που αφορούσαν τις εν λόγω χημικές ουσίες ως επί το πλείστον επετεύχθη κατά τις διαπραγματεύσεις που προηγήθησαν της υπογραφής του πρωτοκόλλου του Μόντρεαλ με θέμα τις ουσίες που ευθύνονται για την καταστροφή της οζονόσφαιρας. Η Επιτροπή έλαβε τα αποτελέσματα για τα χρησιμοποιημένα ελαστικά το Σεπτέμβριο του 1993, για τα παροπλισμένα οχήματα το Μάρτιο του 1994, για τα υγεινομικά απόβλητα το Νοέμβριο του 1995, για τα απόβλητα κατασκευών και κατεδαφίσεων τον Οκτώβριο του 1995 και για τα απόβλητα από ηλεκτρικούς και ηλεκτρονικούς εξοπλισμούς το Σεπτέμβρη του 1995.

Η σύνθεση των ομάδων εργασίας για την εκτέλεση των εν λόγω έργων δεν ήταν ισορροπημένη δεδομένης της μόνιμης πλειοψηφίας των εκπροσώπων της βιομηχανίας σε σύγκριση με τους εκπροσώπους των μη κυβερνητικών οργανισμών για το περιβάλλον και των μη κυβερνητικών οργανισμών προστασίας των καταναλωτών λόγω διαφοράς διαθέσιμων πόρων. Ως εκ τούτου τα συνολικά αποτελέσματα των επί μέρους έργων προσανατολίσθηκαν προς τη βιομηχανία.

Εν γένει παρήχθη ουσιαστικό έργο, ιδιαίτερα όσον αφορά το πρόβλημα του χαρακτηρισμού και της συγκέντρωσης δεδομένων. Με βάση τα αποτελέσματα των έργων επαφίεται στην Επιτροπή να εξετάσει τις ενδεχόμενες ανάγκες και την ποσοτικοποίηση των στόχων καθώς και αξιολόγηση της συνολικής σχέσης κόστους-οφέλους για το περιβάλλον και την οικονομία από τους ως άνω τομείς.

Μετά από σύσταση της ομάδας εργασίας για τα παροπλιζόμενα οχήματα, η Επιτροπή άρχισε να προπαρασκευάζει πρόταση οδηγίας για το θέμα αυτό. Η πρόταση αφορά την καθιέρωση αναγνωρισμένων μέτρων βελτίωσης της διαχείρισης των παροπλισμένων οχημάτων προκειμένου να εξασφαλιστεί και από τη σκοπιά αυτή η προστασία του περιβάλλοντος και η λειτουργία της εσωτερικής αγοράς. Η Κοινότητα παράγει ετησίως περίπου 2 εκατ. τόνους χρησιμοποιημένων ελαστικών και τα περισσότερα εξ αυτών επί του παρόντος καταλήγουν σε χώρους ταφής. Η ομάδα εργασίας για τα χρησιμοποιημένα ελαστικά πρότεινε να απαγορευτούν οι χώροι ταφής και να καθοριστούν ειδικοί στόχοι με σύσταση της Επιτροπής.

Όσον αφορά τα υγειονομικά απόβλητα, η Επιτροπή θα λάβει θέση για το θέμα αυτό πριν από τα τέλη του 1996. Μόνο ένα μικρό ποσοστό των εν λόγω αποβλήτων είναι πιο επικίνδυνα από τα οικιακά ή δημοτικά απόβλητα. Εναλλακτική λύση θα αποτελούσε τα εν λόγω απόβλητα να περιληφθούν στον κοινοτικό κατάλογο επικινδύνων αποβλήτων ((ΕΕ αριθ. L 356, 31.12.1991. )) ούτως ώστε να καθοριστούν συναινετικά σε κοινοτικό επίπεδο τα υγειονομικά απόβλητα που απαιτούν προσεκτικό χειρισμό. Δυνάμει των κείμενων κοινοτικών κανόνων τα κράτη μέλη δεν έχουν το δικαίωμα να χαρακτηρίσουν μονομερώς και οριστικά ως επικίνδυνα άλλα υγειονομικά απόβλητα (οδηγία 91/689/ΕΟΚ) ((ΕΕ αριθ. L 377, 31.12.1994. )).

Τα απόβλητα κατασκευών και κατεδαφίσεων είναι ποσοτικά η σημαντικότερη κατηγορία αποβλήτων με ελάχιστη ετήσια παραγωγή 480 εκατ. τόνων. Τα περισσότερα εξ αυτών καταλήγουν σε χώρους ταφής. Η ομάδα εργασίας διατύπωσε σειρά συστάσεων προς την Επιτροπή μεταξύ των οποίων συγκαταλέγεται ο καθορισμός στόχων ανάκτησης και διάθεσης των αποβλήτων κατασκευών και κατεδαφίσεων, η επιδίωξη του διαχωρισμού τους προκειμένου να ανακτηθούν, η διατύπωση κώδικα συμπεριφοράς για την επιτόπια διαχείριση των αποβλήτων αυτών, η διατύπωση δελτίων περιβαλλοντικών δεδομένων για τα προϊόντα κατασκευής και η ενθάρρυνση της ενδεδειγμένης χρήσης των υλικών μετά από την επανεπεξεργασία τους.

Υπολογίζεται ότι η παραγωγή αποβλήτων από ηλεκτρικά και ηλεκτρονικά προϊόντα ανέρχεται συνολικά σε 4 έως 6 εκατ. τόνους ετησίως. Οι προσπάθειες ανάκτησης επί του παρόντος περιορίζονται πρωτίστως στο σίδηρο περιορισμένου φάσματος οικιακών καταναλωτικών αγαθών και ορισμένες πληροφορικές συσκευές επαγγελματικής χρήσης. Περίπου 90% της συγκεκριμένης κατηγορίας αποβλήτων καταλήγει σε χώρους υγειονομικής ταφής ή αποτεφρώνεται δίχως να επιδιώκεται ενεργειακή ανάκτηση κατά τον παροπλισμό συμβάλλοντας τοιουτοτρόπως στη δημιουργία υψηλών συγκεντρώσεων βαρέων μετάλλων στο έδαφος. Το έγγραφο της ομάδας εργασίας το οποίο ως επί το πλείστον αντανακλά τις απόψεις της βιομηχανίας και αναγνωρίζει την ανάγκη στοιχειώδους κανονιστικής ρύθμισης σε κοινοτικό επίπεδο.